הכנסת השמונה-עשרה

יוזמים:      חברי הכנסת	אלכס מילר
					כרמל שאמה-הכהן
					איתן כבל
					דב חנין
					דוד רותם
					חמד עמאר
					ליה שמטוב
					זבולון אורלב
					גאלב מג'אדלה
	
				פ/4167/18			

הצעת חוק צער בעלי חיים (הגנה על בעלי חיים) (תיקון – איחוד סמכויות), התשע"ב–2012
תיקון סעיף 1	1.	בחוק צער בעלי חיים (הגנה על בעלי חיים), התשנ"ד–1994 (להלן – החוק העיקרי), בסעיף 1 –	
		(1)	במקום ההגדרה "המנהל" יבוא:	
			""המנהל" – ראש אגף הגנה על בעלי חיים במשרד להגנת הסביבה שמונה לפי סעיף 4ב(א).";	
		(2)	במקום ההגדרה "הממונה" יבוא:	
			""הממונים" – רופאים וטרינרים שהינם עובדי מחוזות המשרד להגנת הסביבה שמונו לפי סעיף 4ב(ב)."	
הוספת סעיף 4ב	2.	אחרי סעיף 4א לחוק העיקרי יבוא:	
		"המנהל והממונים	4ב.	(א)	הממשלה תמנה, לפי המלצת השר להגנת הסביבה, אדם בעל רקע מוכח בהגנה על בעלי חיים ובקידום זכויותיהם, כמנהל; תקופת כהונתו של המנהל היא חמש שנים וניתן למנותו לתקופות כהונה נוספות.	
						(ב)	השר להגנת הסביבה ימנה אדם בעל רקע מוכח בהגנה על בעלי חיים ובקידום זכויותיהם כממונה; תקופת כהונתו של הממונה היא חמש שנים וניתן למנותו לתקופות כהונה נוספות."	
תיקון סעיף 14א	3.	בסעיף 14א לחוק העיקרי – 	
		(1)	בסעיף קטן (א), במקום "שר החקלאות ופיתוח הכפר, לאחר התייעצות עם השר להגנת הסביבה" יבוא "השר להגנת הסביבה";	
		(2)	בסעיף קטן (ב), במקום "משרד החקלאות ופיתוח הכפר" יבוא "המשרד להגנת הסביבה".	
תיקון סעיף 19	4.	בסעיף 19 לחוק העיקרי, במקום "שר החקלאות" יבוא "השר להגנת הסביבה".	
תיקון חוק צער בעלי חיים (ניסויים בבעלי חיים)	5.	בחוק צער בעלי חיים (ניסויים בבעלי חיים), התשנ"ד–1994, בסעיף 25(ב) במקום "שר החקלאות" יבוא "השר להגנת הסביבה".	
דברי הסבר
הסמכויות לפי חוק צער בעלי חיים מפוזרות כיום בין משרד החקלאות לבין המשרד להגנת הסביבה. בנוסף, אמונים על אכיפת החוק משטרת ישראל והרשויות המקומיות (לפי חוק הרשויות המקומיות (אכיפה סביבתית – סמכויות פקחים), התשס"ח–2008. 
כיום, ביקורת רבה מופנית לכך שהטיפול בנושאים הקשורים לזכויות בעלי חיים בישראל לוקה בחסר, וכי בעלי החיים, אשר מטבעם הם אולי הקבוצה החלשה ביותר בישראל, חשופים לפגיעות רבות ולהעדר הגנה מספקת מצד המדינה. הביקורת מופנית, בין היתר, להפקדת סמכויות מרכזיות בתחום מניעת צער בעלי-חיים בידי משרד החקלאות, שהוא משרד כלכלי באופיו, שכן הדבר יוצר ניגוד עניינים מובנה בין תפקידיו השונים של המשרד.
 המשרד להגנת הסביבה הוא המשרד שבאופן טבעי אמור להיות אמון על מכלול היבטי ההגנה על בעלי החיים בישראל. כבר היום, מפקיד חוק צער בעלי חיים בידי המשרד להגנת הסביבה מספר היבטים של הגנה על בעלי החיים וקידום זכויותיהם, ויש הגיון רב בהאחדת מכלול הסמכויות על פי החוק תחת המשרד להגנת הסביבה. האחדת הסמכויות תחת משרד ממשלתי אחד, תתרום להגברת ההגנה על בעלי חיים בישראל, תמנע כפילויות של גורמי האכיפה והפיקוח ותייעל את המנגנונים שנועדו לקדם את רווחתם וזכויותיהם.
לפיכך, ההצעה הנוכחית מבקשת לאחד את הסמכויות ליישום החוק ולהפקידן תחת המטריה של המשרד להגנת הסביבה, המשרד אשר בידיו יש, באופן טבעי, להפקיד את ההגנה על בעלי החיים בישראל.
הצעות חוק דומות בעיקרן הונחו על שולחן הכנסת השמונה-עשרה על ידי חבר הכנסת אחמד טיבי (פ/1009/18) ועל ידי חברי הכנסת דב חנין, יואל חסון, ניצן הורוביץ, רונית תירוש, מוחמד ברכה, חנא סוייד ועפו אגבאריה (פ/1484/18).
---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ה באדר התשע"ב – 19.3.12